Pee se ɔ, Bɛlshaza ba pee Babilon matsɛ. Gbɔkuɛ ko ɔ, e tsɛ nimli nguanguahi akpe ní yemi. E de e tsɔli ɔmɛ ke a ngɔ sika tsu kpluhi nɛ Nebukadneza muɔ kɛ je Yehowa we ɔ kɛ ba. Bɛlshaza kɛ nibwɔ ɔmɛ nu ní ngɛ kplu ɔmɛ a mi kɛ je a mawu ɔmɛ a yi. Si kake too ɔ, a na nine ko nɛ e ngɛ nɔ́ ko nɛ a nui sisi ngmae ngɛ gbogbo ɔ he ngɛ he nɛ a ngɛ ní ɔ yee ngɛ ɔ.
Bɛlshaza tsui po wawɛɛ. E tsɛ e kunya yeli ɔmɛ, nɛ e wo mɛ si ke: 'Ke nyɛ ti nɔ ko nyɛ nɛ e tsɔɔ mi munyu nɛ ɔmɛ a sisi ɔ, ma pee jamɛatsɛ ɔ nɔ etɛne nɛ e ngɛ he wami ngɛ Babilon.' Mɛ tsuo a ka kaa a maa tsɔɔ munyu ɔ sisi, se a ti nɔ ko nyɛ we. Kɛkɛ nɛ manyɛ ɔ de ke: 'I le nyumu ko nɛ a tsɛɛ lɛ ke Daniɛl, nɛ́ e tsɔɔ Nebukadneza níhi a sisi. E ma nyɛ maa tsɔɔ munyu nɛ ɔmɛ a sisi.'
Daniɛl ba matsɛ ɔ ngɔ. Bɛlshaza de lɛ ke: 'Ke o ma nyɛ maa tsɔɔ mi munyu nɛ ɔmɛ a sisi ɔ, ma ha mo sika tsu kuɛ ní, nɛ ma pee mo nɔ etɛne nɛ e ngɛ he wami ngɛ Babilon.' Daniɛl de matsɛ ɔ ke: 'O nike ní ɔmɛ nɛ a hi si, se ma tsɔɔ mo munyu nɛ ɔmɛ a sisi. O tsɛ Nebukadneza wo e he nɔ, lɔ ɔ he ɔ, Yehowa ba lɛ si. O le níhi tsuo nɛ ba e nɔ, se o bui Yehowa, nɛ o nu ní ngɛ sika tsu kpluhi nɛ a muɔ kɛ je e sɔlemi we ɔ mi. Enɛ ɔ he ɔ, Mawu ngma munyu nɛ ɔmɛ: Mene, Mene, Tekel, kɛ Parsin. Munyu nɛ ɔ tsɔɔ kaa Media kɛ Persia bi ɔmɛ ma kpata Babilon hɛ mi, nɛ o be matsɛ yee hu.'
Babilon bi ɔmɛ susu kaa nɔ ko be nyɛe maa ye a nɔ. A fia gbogbo nɛ he wa kɛ bɔle ma a, nɛ pa nɛ mi kuɔ hu bɔle ma a. Se jamɛ a nyɔ ɔ mi ɔ, Media kɛ Persia bi ɔmɛ ya tua mɛ. Sairɔs nɛ ji Persia Matsɛ ɔ gba dɔ kɛ ha pa a konɛ ta buli ɔmɛ nɛ a na blɔ kɛ ya ma a agbo ɔ nya. Benɛ a su lejɛ ɔ, a nga we agbo ɔmɛ! Ta buli ɔmɛ sɛ ma a mi nɛ a kpata ma a hɛ mi, nɛ a gbe matsɛ ɔ, nɛ Sairɔs ba ye Babilon ma a nɔ.
Benɛ Sairɔs ye ma a nɔ jeha kake ɔ, e de ke: 'Yehowa de mi ke ma ha nɛ a kpale ma e sɔlemi we ɔ ngɛ Yerusalɛm. Nɔ fɛɛ nɔ nɛ e suɔ kaa e ma ya ye bua a, e ma nyɛ maa ya.' Enɛ ɔ he ɔ, Yerusalɛm hɛ mi kpatami ɔ se jeha 70 ɔ, Yuda bi ɔmɛ a ti nihi fuu kpale kɛ ho a ma mi ya ngɛ Yerusalɛm kaa bɔ nɛ Yehowa wo si ɔ. Sairɔs kpale sika tsu kplu ɔmɛ kɛ tsesi ɔmɛ nɛ Nebukadneza wo ngɛ sɔlemi we ɔ kɛ ho sɔlemi we ɔ ya. Anɛ o na bɔ nɛ Yehowa gu Sairɔs nɔ kɛ ye bua e we bi ɔmɛ ha lo?
"Yo ɔ nɔ si! Babilon Ngua a nɔ si, nɛ e ba plɛ pee daimoniohi a hi he."—Kpo Jemi 18:2